钦定古今图书集成/明伦汇编/宫闱典/第023卷 > 《皇太后尊号玉册文》姚燧
## 钦定古今图书集成/明伦汇编/宫闱典/第023卷 > 《皇太后尊号玉册文》姚燧

“维至大三年，岁次庚戌，冬十月甲辰朔五日戊申，嗣
皇帝臣某。臣伏思显考顺宗，未临海㝢，眇眇小子，托
其遗体。顾践丕基，惟事圣母，养以天下，何无不有，何
欲不臻。而隆名盛典，辞未见俞，非臣所以表微忱、酬
大德也。”钦惟皇太后陛下，贞顺而齐肃，渊哲而刚明。
居常处变，爱威异施。臣在先朝，受诏漠北，往抚诸军，
可谓远役，以义割恩，从臾其行，迨軿河阳，永怀弥切，
亲至五台，祷于佛乘，尚凭阴骘，早遂振旅，殿阁是崇，
灵贶用昭。旋闻国恤，并日驰赴，邪谋方兴，授策储皇，
曾不再日，扫清宫掖，待臣以来，𢌿付神器，自非睿断，
安敉内讧。往岁銮辂再軿，五台净供大修，以毕夙愿，
极心为臣，天焘地持，日居月诸，其大其明，非言所喻。
《诗》之言曰：“母氏劬劳”，推之眇末，咻仁煦慈。百倍为艰，
图以报塞。惟崇显号者，强而名之。庶几圣德昭明天
下。是用类于上帝，禋于太室。奉玉册玉宝，上尊号曰
仪天兴圣慈仁昭懿寿元皇太后。钦惟皇太后陛下
庆跻莫上之尊，福衍无疆之历。菲躬是保，慈训是承。